נערכים לכל תרחיש: עיריית עפולה רעננה את המקלטים העירוניים 
יממה לאחר פרוץ המלחמה בדרום, רעננו וחידשו צוותים של עיריית עפולה את המקלטים הציבוריים ברחבי העיר כחלק מהערכות לחירום. בעירייה הרגיעו את הציבור וציינו כי המקלטים ייפתחו תוך שעה בלבד מרגע קבלת הנחיה מפיקוד העורף.
בבוקר שבת האחרונה התעוררו תושבי המדינה לסיוט מתמשך עם כניסתם של מאות מחבלים לתוך ישראל, רצחו מאות וחטפו למעלה מ-100 אזרחים וחיילים. מאז חלפו יומיים ובעיריית עפולה נערכו ונערכים לכל תרחיש בטחוני, הגבירו כוננות, הגבירו כוח אדם במוקד העירוני, בסיורי הביטחון בעיר וכן בהכנת מקלטים במידה ותיפתח חזית נוספת בצפון. 
כידוע, בעפולה ישנם כ-90 מקלטים ציבוריים שנבנו לפני כניסת החוק המחייב הקמת ממ"ד בכל דירה שנבנית במדינה. במסגרת הסיורים של מנכ"ל העירייה שלום שלמה, הקב"ט העירוני מיקי כהן וצוותי אגף שפ"ע נמצא כי רוב מוחלט של המקלטים, בעיקר מקלטים דו-שימושיים (הפעילים גם בשגרה) ערוכים ומוכנים לקליטת אזרחים במידה ותפרוץ מלחמה גם בצפון. מקלטים שהיו זקוקים לריענון ו/או שדרוג מסוים במערכות התאורה, חשמל, מיזוג וכדומה קיבלו טיפול ויהיו ערוכים לקליטת אזרחים גם הם. שישה מקלטים בלבד לא שמישים כבר שנים ארוכות ונגרעו ממצבת המקלטים העירונית. נוסף לאלה, חשוב לציין כי עיריית עפולה בנתה בחמש השנים האחרונות כ-80 מבני חינוך וציבור ברחבי העיר שבכולם יש מרחבים מוגנים או ממ"דים לפי התקן הנדרש ואלה ייפתחו אף הם מיד עם קבלת הנחייה מפיקוד העורף לפתיחת מקלטים. 
הבעיה היותר גדולה נמצאה בקרב מקלטים פרטיים משותפים (מקלטים הנמצאים בבניינים פרטיים) שאינם תחת אחריות העירייה. בחלק מהמקלטים הללו הוציאה המחלקה המשפטית של עיריית עפולה צווי פינוי ומיד לאחר שאלה הוצאו החל פינוי של רכוש פרטי מתוך המקלטים הללו והכנתם לקראת אירוע חירום, אם וכאשר זה יפרוץ.  
בעיריית עפולה הביעו סיפוק ממצב המקלטים אך ציינו כי הם אינם מופתעים שכן רק לפני פחות משנה זכתה עיריית עפולה בציון הגבוה ביותר בתחרות 'המקלט והמיגון במרחב האזרחי בישראל יפה 2022'. התחרות נערכת מידי שנה ביוזמת פיקוד העורף ובשיתוף המועצה לישראל יפה, במטרה לבחון את היערכות החירום ורמת המוגנות במרחב הציבורי ברשויות המקומיות. במסגרת התחרות התבצעה בדיקה מקיפה של המקלטים הציבוריים ברחבי העיר ונבדקו קריטריונים של מוכנות, הנגשה לבעלי מוגבלויות, הימצאות ותקינות אמצעי כיבוי ותקשורת, מערכות שירותי עזר הנדרשות בחירום, נהלי תחזוקה שוטפת, נהלי תגובה בחירום, תיאום ושיתוף פעולה עם פיקוד העורף, אמצעי עזרה ראשונה, חזות המבנה מבחינה חיצונית ופנימית, תחזוקת מערכות המבנה כגון, מערכות אוורור, אינסטלציה, תקינות הדלתות, החלונות ועוד. בעיריית עפולה ציינו כי משמעות הזכייה היא שעפולה היא אחת מהערים עם רמת המוכנות הגבוהה ביותר של כשירות המקלטים הציבוריים. בנוסף, ביקשו להרגיע את הציבור וציינו כי המקלטים ייפתחו תוך שעה בלבד מרגע קבלת הנחיה מפיקוד העורף, אם וכאשר זאת תתקבל. 

